FI/Lokalisointi

= LibreOfficen lokalisointiin liittyviä tehtäviä =

LibreOfficen lokalisoinnissa on paljon tekemistä, mutta LibreOfficen laajuudesta johtuen alkuun pääseminen ja kokonaisuuden hahmottaminen voi olla hankalaa. Siksi tälle sivulle on koottu vaaditun osaamisen mukaan tehtäviä, joilla pääsee alkuun ja vähän pidemmällekin. Jos olet esim. käännöstieteen opettaja ja haluat teettää opiskelijoilla LibreOfficen suomentamista harjoitustyönä, ota yhteyttä suomennustiimin vetäjään Tuomas Hietalaan (etunimi.sukunimi@iki.fi), niin katsotaan mikä voisi olla harjoitustyöksi sopiva kokonaisuus.

Nämä tehtävät liittyvät erityisesti suomenkieliseen lokalisointiin. Jos olet kiinnostunut lokalisoinnista jollekin toiselle kielelle, ota yhteyttä kyseisen kielen yhteyshenkilöihin.

Matalan kynnyksen tehtäviä
Näistä tehtävistä on hyvä aloittaa. Sekä päivän vinkkejä että laajennettuja vihjeitä voi suomentaa omaan tahtiinsa, missä järjestyksessä tahansa, sen verran kuin haluaa.
 * Suomenna suomentamattomia päivän vinkkejä. Vinkeissä usein viitataan valikoihin tai toimintojen nimiin, joten tarkista LibreOfficesta, miten ne on suomennettu. Se on samalla hyvä tapa tutustua LibreOfficen eri toimintoihin.
 * Suomenna suomentamattomia laajennettuja vihjeitä (extended tips). Nämä ovat työkaluvihjeiden (tooltip) laajempia versioita. Laajennetuissa vihjeissäkin viitataan usein valikoihin tai toimintojen nimiin, joten tarkista LibreOfficesta, miten ne on suomennettu.

Isompia kokonaisuuksia
Näistä kiinnostuneiden on hyvä ottaa yhteyttä suomennustiimiin ja tehdä tehtävä melko valmiiksi asti, jos sen aloittaa. Tehtävät eivät sinänsä ole välttämättä vaikeampia.
 * LibreOfficen lisäosa-, dokumentaatio- ja mallisivuston suomentaminen. Suomennettavat tekstit löytyvät Weblatesta.
 * LibreOfficen suomenkielisten nettisivujen sisällön tarkistaminen ja päivittäminen ajan tasalle. Sisältö ei ole kaikilta osin pysynyt LibreOfficen kehityksen vauhdissa.

Tehtäviä Mac-käyttäjille

 * Tarkista, ovatko LibreOfficen suomenkielisillä nettisivuilla olevat Macia koskevat asennus- ym. ohjeet ajan tasalla. Kerro mahdollisista virheistä suomennustiimille. Jos haluat päivittää nettisivuja itse, ota siinäkin tapauksessa yhteyttä suomennustiimiin.

Tehtäviä edistyneille LibreOfficen käyttäjille

 * LibreOfficen lisäosa- ja mallisivustolla on hyvin niukasti suomenkielisiä asiakirjamalleja. Jos osaat tehdä niitä LibreOfficella, tee ja lataa tuotoksesi sivustolle (ohje englanniksi).

Tehtäviä ohjelmointitaitoisille

 * Auta oikolukuohjelmisto Voikon kehityksessä. Voikko ei ole osa LibreOfficea vaan itsenäinen projekti, mutta asennettavissa LibreOfficeen lisäosana ja erittäin tärkeä LibreOfficen suomenkielisille käyttäjille.
 * Auta libnumbertextin kehityksessä. Sekin on itsenäinen projekti, mutta LibreOffice käyttää sitä valuuttojen nimien ja lukujen esittämiseen tekstinä.

Sekalaisia isoja tehtäviä

 * LibreOfficen käyttöliittymä on tällä hetkellä noin 90-prosenttisesti suomennettu, mutta systemaattisia tarkistuksia suomennoksille on tehty vasta neljä kertaa (Tampereen yliopiston lokalisointikurssilla keväällä 2012 ja sanastoprojektien yhteydessä 2019-2020, 2020 ja 2021). Käyttöliittymän suomennosten ilmeisimmät virheet (ja runsaasti vähemmän ilmeisiäkin) on korjattu, joskin virheitä ja epäjohdonmukaisuuksia on varmasti silti jäljellä. Osa näistä virheistä löytyy helpoiten käyttöliittymää tutkimalla, toiset taas lukemalla läpi suomennostiedostoja. Käyttöliittymään tulee myös jatkuvasti uusia tekstejä suomennettavaksi LibreOfficen kehittäjien tehdessä ohjelmistoon muutoksia.
 * Seuraavia komponentteja (ks. suomentamisohje) Weblatessa ei ole käyty alusta loppuun järjestelmällisesti läpi viime aikoina:
 * extras/source/autocorr/emoji
 * sc/messages
 * scaddins/messages
 * sccomp/messages
 * svx/messages
 * sw/messages
 * Seuraaviakaan ei ole tarkistettu järjestelmällisesti viime aikoina, mutta niitä ei pidä muuttaa harkitsemattomasti:
 * formula/messages (sisältää Calc-funktioiden nimiä - muita tekstejä voi muuttaa)
 * librelogo/source/pythonpath (sisältää LibreLogo-ohjelmointikielen käskyjä - muita tekstejä voi muuttaa)
 * officecfg/registry/data/org/openoffice/Office (sisältää LibreLogo-ohjelmointikielen käskyjä - muita tekstejä voi muuttaa)
 * Laajennetut vihjeet (extended tips) on kopioitu LibreOfficen ohjeista LibreOfficen käyttöliittymän puolelle syksyllä 2020. Suomennetut vihjeet on käyty kertaalleen läpi, mutta osa on merkitty muokkaamista vaativiksi, mikä tarkoittaa että ne vaativat lisäselvittelyä.
 * Yksityiskohtainen ohje virheiden etsintään


 * LibreOfficen ohjeet (F1-näppäimellä avautuvat, löytyvät myös verkosta) on tällä hetkellä suomennettu vain osittain, ja monet suomennetutkin tekstit kaipaisivat tarkistamista ja kielenhuoltoa.


 * LibreOffice Onlinen käyttöliittymä ja ohjeet on suomennettu vain osittain. Käännökset on kuitenkin toistaiseksi lukittu, kunnes LibreOffice Onlinen tilanne selkiytyy.


 * Pidempien, kirjamaisten tekstien kääntämistä voi harrastaa kääntämällä suomeksi joitakin lukuja LibreOfficen oppaista. Nämä ovat siis PDF-muodossa tai painettuna luettavaksi tarkoitettuja oppaita. Oppaista emme ole suomentaneet toistaiseksi vielä mitään, joten sieltä voi valita periaatteessa mitä vain. Oppaiden suomentaminen ei kuitenkaan ole välttämättä järkevää ennen kuin ohjeet ovat paremmassa kunnossa.
 * Jos kuitenkin haluat suomentaa oppaita, järkevimmän kokonaisuuden saisi varmaankin "Getting Started with LibreOffice"-oppaasta. Sekin on kokonaisuudessaan yli 400 sivua pitkä (14 lukua + liitteet), mutta käytännössä hyödyllisin sisältö on seitsemässä ensimmäisessä luvussa. Oppaisiin voi tutustua osoitteessa https://documentation.libreoffice.org/ Getting Started with LibreOffice on nimestään huolimatta kohtuullisen yksityiskohtainen opas.


 * Vähän erikoisempi mutta mahdollisesti sitäkin hyödyllisempi tehtävä olisi tutustuminen suomennosten laatuun näkövammaisen käyttäjän "näkökulmasta". Lokalisointihan ei ole pelkästään niitä asioita, mitkä näkyvät ruudulla tai käyttöoppaassa, vaan ruudunlukuohjelmia sekä Braille-laitteita varten LibreOfficeen sisältyy tekstejä, jotka eivät koskaan näy näytöllä. LibreOfficen suomentajilla ei ole laajaa kokemusta näkövammaisten käyttämistä työkaluista. Olemme kyllä suomentaneet myös nämä osuudet, mutta emme tiedä varmuudella, ovatko suomennoksemme ollenkaan ymmärrettäviä ruudunlukuohjelmia käyttäville.

Yllä oleva lista ei vielä ole kattava kuvaus kaikesta lokalisointityöstä, jota toimisto-ohjelmistoon on tehtävä. Noiden lisäksi joudumme muun muassa pohtimaan, missä muodoissa päivämääriä syötetään ja näytetään taulukkolaskennassa, mitä desimaalierottimia käytetään, mitä valuuttoja milläkin alueella on käytössä ja kuinka nämä muuttuvat ajan saatossa. Sanojen ja virkkeiden lukumäärän laskennassa käytetään eri kielillä eri sääntöjä, tavutussäännöt vaihtelevat, tekstinkäsittelyyn tarvitaan kielentarkistustyökaluja, synonyymisanastoja jne. Eli työtä on varmasti riittävästi kaikille kiinnostuneille.